স্মৃতির পাতা থেকে বাস্তব দুনিয়ায়! বাঁকুড়ায় ফিরছে ‘সিনেমা পাড়া’

ওয়েব ডেস্ক: সিনেমা পাড়ায় বন্ধ হয়েছে একের পর এক সিনেমা হল (Cinema Hall)। শুধু রয়ে গেছে হাজারও স্মৃতি। সেই স্মৃতি তুলে ধরে পুজোর প্যান্ডেলে ‘সিনেমা পাড়া’ (Cinema Para)। হাজার স্মৃতি নিয়ে জরাজীর্ন হয়ে দাঁড়িয়ে বাঁকুড়া (Bankura) শহরের সিনেমা হল, এখন ধংস স্তুপের দোরগড়ায়। সেই স্মৃতি তুলে ধরে সিনেমা রোড সিনেমা পাড়ার পুজো প্যান্ডেলের থিম ‘সিনেমা পাড়া’। উদ্যোক্তাদের দাবি, হারানো স্মৃতির মধ্যে আবার বাঁকুড়ায় ফিরে আসুক সিনেমা হল।

১৯৪১ সালে রবি ঠাকুরের হাত ধরেই শুরু হয়েছিল বাঁকুড়া শহরের চন্ডীদাস চিত্রমন্দিরের পথচলা। একসময় এই সিনেমা পাড়ার গলিগুলো মুখর ছিল বিনাপানি, শিবানী, চন্ডীদাসের মতো সিনেমা হলে। নতুন ছবি মুক্তি মানেই ভিড় জমত টিকিট কাউন্টারে, বিরতির ঘণ্টা আর মাইকিং-এ গমগম করত চারপাশ। সেই সব হিট ছবির টানে হাজারো দর্শক ছুটে আসত রুপোলি পর্দার কাছে। কিন্তু আজ সবই অতীত। ঐতিহ্যের সিনেমা হলগুলো এখন ধ্বংসস্তূপ, স্মৃতির পাতায় টিকে আছে শুধু নাম আর গল্প।

আরও পড়ুন: এক দিনের আয়ে শুরু, এখনও চলছে বাঁকুড়ার মুখার্জী বাড়ির দুর্গাপুজো

এখন আর নেই সিনেমা পাড়ায় সিনেমা হল, রয়ে গেছে শুধু ফাঁকা গলি আর একরাশ স্মৃতির ঘ্রাণ। সেই হারানো দিনের নস্টালজিয়া ফিরছে এই দুর্গোপুজোয় (Durga Puja)। সিনেমা রোড সার্বজনীন দুর্গাপুজোর থিমে ধরা পড়বে সোনালি দিনের সিনেমার জগৎ। দর্শকদের জন্য থাকছে সেই সব পোস্টার, হারানো ছবির ঝলক আর সিনেমা হলের ব্যস্ততার দৃশ্য। উদ্যোক্তাদের আশা এই থিম শুধু হারানো স্মৃতিকে ফিরিয়ে আনবে না, আবারও জাগিয়ে তুলবে সিনেমা হলে ফেরার স্বপ্ন।